Parlo ciaeo 23 aprile 2017
Ancheu 23 de arvî l’è San Zòrzo, a giornâ internaçionâ di libbri
Andrea Acquarone
S an Zòrzo o no l’è mai stæto o santo patröno de Zena, ma co-a Liguria o l’à avuo unna relaçion ciù che streita, da-a bandea, che pe secoli a l’à rappresentou e nòstre gente in gio pe-o mondo, a-a Casa ò Banco de San Zòrzo, poæ di moderni banchi centrali. Ma a-i 23 d’arvî, giorno do santo, a cazze ascì a giornâ internaçionâ di libbri, instituia da l’Unesco do 1996 con inandiâ diverse manifestaçioin inte tutto o mondo. L’obiettivo da giornâ o l’è quello de “sponciâ à scrovî o valô da lettua e valorizzâ o contributo che i autoî dan a-o progresso sociale e colturale de l’umanitæ”.
Ma quante se leze in Italia? Segondo e statistiche, do 2015 o 58% da popolaçion de ciù de sei anni o no l’à lezzuo manco un libbro, se no pe raxoin de studdio ò de travaggio; tra quelli che lezan, squæxi a meitæ no an lezzuo ciù de trei libbri inte un anno, mentre solo o 13,7% o l’à lezzuo ciù ni meno un libbro a-o meise. Veu dî che solo un çittadin italian in sce vinti o mette in pratica, pe-o seu piaxei e a seu coioxitæ, a cösa a ciù importante che a scheua a ghe mostra: leze. A-o Sud se leze de meno che a-o Nòrde, e dònne lezan de ciù che i òmmi e i zoeni ciù che i vegi, ma o sugo o l’è quello. Se pensemmo che i dæti tutti i anni van un pittin pezo, gh’è pöco da stâ allegri.
Inte sto contesto poemmo fiña recillâse into vedde comme i libbri in zeneise e in sciô zeneise – inteiso in senso averto – aggian un mercou piccin ma ch’o cresce, “à mendamento de quelli chi no veuan che se pòsse inte sta nòstra lengua esprimme o sò intento”, comme o scriveiva do 1588 l’editô Zabata inta prefaçion de “Rimme diverse” do Foggetta.
Quello ch’o ne vëgne in cheu aloa o l’è che scicomme San Zòrzo o l’à un valô scimbolico primmäio pe-a tæra ligure, e stante che unna çittadinansa avviâ à leze a l’è o megio vaccin contra tutte e derive, se porrieiva piggiâ l’occaxon e fâ di 23 d’arvî unna giornâ dedicâ segge a-a nòstra coltua, segge a-a coltua in areo; coltua che, comme o mostrava o Umberto Eco, a no peu prescinde da-o scrito. Arregordandose delongo che o nòstro scrive o l’è zeneise ascì.
Lescico
Ascì: anche
Avviâ: abituata
Ben ben: molte
Cheu (vegnî in ): venire in mente
Delongo: sempre
Inandiâ: organizzare, dare avvio
Mendamento: correzione, smentita (ant.)
Mostra: insegna
Prommäio: fondamentale
Recillâse: rallegrarci
Scrovî: scoprire
Sponciâ: spingere
© Riproduzione riservata
Questo sito o gli strumenti terzi da questo utilizzati si avvalgono di cookie necessari al funzionamento ed utili alle finalità illustrate nella cookie policy. Se vuoi saperne di più o negare il consenso a tutti o ad alcuni cookie, consulta la cookie policy. Chiudendo questo banner, acconsenti all’uso dei cookie.
ita_Latn lij_Latn vec_Latn lij_Latn lij_Latn lij_Latn lij_Latn lij_Latn lij_Latn scn_Latn lij_Latn lij_Latn lij_Latn ita_Latn srd_Latn ita_Latn ita_Latn ita_Latn ita_Latn ita_Latn ita_Latn ita_Latn